### 5.      Orientering om klimatilpasningsprojektet De 5 Landskaber - samarbejde med Forsyningen

**Åbent**

Sagsnr.: 326-2015-41072       J.nr.: 01.00.00           Dokumentnr.:
326-2017-37932

**Sagstype**

Orientering.

**Resume og sagens baggrund**

Den 7. april 2016 anbefalede Teknik og Miljøudvalget, at der
blev frigivet 1 mio. kr. til klimatilpasningsprojektet De 5 Landskaber.
Projektet er under fortsat udarbejdelse. Teknik- og Miljøudvalget orienteres om
status samt den videre proces for projektet.

**Indstillinger**

Chefen for Plan, Byg og Miljø indstiller, at orienteringen
tages til efterretning.

**Behandling**

Teknik- og Miljøudvalget.

**Sagsfremstilling**

Sidste år blev der frigivet 1,016 mio. kr. til
klimatilpasningsprojektet De 5 Landskaber. Projektet er et samarbejdsprojekt
mellem Kalundborg Kommune og Kalundborg Forsyning. Projektområdet dækker over
et større område i den vestlige del af [adresse] med ca. 900 parceller og
fem, offentlige, grønne byrum. De fem byrum er [adresse], [adresse],
boldbanearealet ved Nyrupskolen, [adresse] ved [adresse] og den grønne dal ved
Sdr. Palle Bech renseanlæg. Projektet har fået sit navn på grund af de fem,
offentlige byrum.

Der er opsat følgende mål/leverancer for projektet:

· En helhedsplan, som beskriver klimatilpasningsprojektets vision
og konkrete løsningsforslag. Planen giver mulighed for at handle smart og
indtænke klimatilpasning i projektområdet, da den giver et sigte for den
fremtidige planlægning.

o I helhedsplanen vil der desuden være et forslag til en
etapeudvikling af projektområdet, da projektet ikke vil kunne
realiseres/finansieres på én gang.

· Konkrete anlæg i forbindelse med projektets første etapefase.

· En folder omhandlende Lokal Anvendelse af Regnvand (LAR), som kan
uddeles til borgeren, som ønsker at frakoble regnvandet fra kloakken og håndtere
vandet på egen grund.

*Status på projektet*

En stor del af projektets fundamentet er på plads. Der er
foretaget diverse forundersøgelser af myndighedsforhold, jordbundforhold,
vandets vej, eksisterende kloakker og dræn m.v. som er nødvendige for at udarbejde
et holdbart projekt.

Derudover er der blevet udarbejdet et koncept for design og
vision samt et udkast til helhedsplanen. Sidst men ikke mindst har Kalundborg
Kommune og Kalundborg Forsyning i fælleskab afholdt forskellige dialogmøder med
interesserede borgere.

For at komme til næste trin i projektet
(design-/detailfasen) skal der udarbejdes en businesscase. Businesscasen skal
vise hvilken spildevandsteknisk løsning i området, der er mest fordelagtig og
omkostningseffektiv for Kalundborg Forsyning.

Den spildevandstekniske løsning kan være en
separatkloakering, en håndtering af regnvand på overfladen eller en kombination
af begge. Resultatet af businesscasen har stor betydning for udformningen af de
valgte løsninger og deres indpasning i byrummene og vejene.

*Forventet anlægsarbejde*

Der er en forventning om, at det vil være
omkostningseffektivt at frakoble en del af regn- og overfladevandet fra
kloakken og håndtere dette på overfladen. Dette betyder, at vi i Kalundborg by
kan få byrum (grønne områder og veje), hvor regn- og overfladevand bliver en
kvalitet og en del af det rekreative.

Når businesscase og udgiftsfordeling er på plads, forventer
Kalundborg Kommune og [adresse] at kunne gå i gang med en
detailplanlægning og anlæg af en første etape af projektet.

Et forventet anlægsarbejde, og dette er kun et eksempel,
kunne være, at der på Nyrupskolens sportsareal blev anlagt et lille vandløb
(grøft/vandrende) og sø (regnvandsbassin), som kunne håndtere regn- og
overfladevand. Kalundborg Kommune kan med sin andel finansiere f.eks.
vandplanter, legeredskaber såsom en vippe over vandløbet eller lign. Et andet
eksempel kunne være anlæg af regnbede langs veje.

Anlægsarbejdet forventes opdelt i forhold til behovet for
blot at håndtere almindelige regnhændelser eller også skybrud. Alle steder er
der sandsynligvis ikke behov for at klimatilpasse.

*Tidsplan for forventet anlægsarbejde*

Kalundborg Kommune og [adresse] vil meget gerne
udføre anlægsarbejder i år, men dette afhænger igen af businesscasens resultat.

*Opnåede resultater*

Af de opsatte leverancer/mål er der opnået følgende:

· En folder, som omhandler lokal anvendelse/afledning af regnvand
(LAR), jf. Bilag 1.

Derudover er der udarbejdet en rå version af helhedsplanen,
som dog mangler nogle afsnit, der er afhængige af businesscasen.

Derudover er der afholdt dialogmøder med borgere, samt
udarbejdet meget informationsmateriale om projektet, som kan ses på hhv.
kommunes og forsyningens hjemmeside.

*Finansiering af projektet*

Den tidligere frigivet 1,016 mio. har muliggjort, at der er
udarbejdet et godt fundament for projektet, samtidig med, at der er midler til
et mindre anlæg i 1. etape.

Finansiering af alle løsninger beskrevet i helhedsplanen,
forventes at ske ad åre. Der er derfor i helhedsplanen et afsnit om forslag til
opdeling af anlægsarbejder, tid, økonomi, projektforslag og lign. Dette kan
Kalundborg Kommune og [adresse] anvende som retningslinje for
eventuelle fremtidige investeringer i projektet. Når businesscase, løsninger og
udgiftsfordeling er på plads, vil Kalundborg Kommune og [adresse]
kunne fremlægge et overslag over den forventede "pris" for hele
projektet.

**Økonomiske konsekvenser**

Ingen.